**ΑΝΑΚΟΙΝΩΣΗ**

Σε λειτουργία η νέα εφαρμογή της ΡΑΑΕΥ για την Εξοικονόμηση Ενέργειας σε κτίρια και κατοικίες

Η Ρυθμιστική Αρχή Αποβλήτων, Ενέργειας και Υδάτων, ανταποκρινόμενη στους διεθνείς στόχους για τον μετριασμό της κλιματικής αλλαγής και τον εξηλεκτρισμό του ενεργειακού συστήματος, ενισχύει περαιτέρω τα μέσα πληροφόρησης και τις υπηρεσίες που προσφέρονται μέσω της ιστοσελίδας της με έναν έξυπνο οδηγό εξοικονόμησης ενέργειας σε κτίρια και κατοικίες.

Πρόκειται για μία πρωτοβουλία με σκοπό την ενημέρωση κάθε ενδιαφερόμενου καταναλωτή με απλό και τεκμηριωμένο τρόπο, σχετικά με το οικονομικό όφελος που αναμένεται να επιφέρουν συνήθεις παρεμβάσεις εκσυγχρονισμού του κτιριακού εξοπλισμού αλλά και του κελύφους με στόχο την εξοικονόμηση ενέργειας. Εισάγοντας τα κατάλληλα δεδομένα μέσα από μία απλουστευμένη διαδικασία, παρέχεται μια προκαταρκτική τεχνική και οικονομική αξιολόγηση των εν λόγω παρεμβάσεων από την οποία αναδεικνύονται, όσο το δυνατό πιο ρεαλιστικά, οι αποδοτικότερες επενδυτικές προτάσεις προσαρμοσμένες στα χαρακτηριστικά του εκάστοτε κτιρίου και των αναγκών των επωφελούμενων ενοίκων.

Μέσω της εφαρμογής δίνεται η δυνατότητα αποθήκευσης και εξαγωγής των αποτελεσμάτων και των προτάσεων εξοικονόμησης ενέργειας σε αρχείο μορφής pdf. Επιπλέον, σε κάθε βήμα της διαδικασίας υπάρχουν αναλυτικές διευκρινιστικές οδηγίες για τη συμπλήρωση των απαιτούμενων πεδίων.

Η εφαρμογή, η οποία έχει υλοποιηθεί σε συνεργασία της ΡΑΑΕΥ με την ΝΟΕΤΙΚ, είναι διαθέσιμη στον ακόλουθο σύνδεσμο: <https://www.buildingenergysaving.gr/>

Ξεκινήστε τον δικό σας Οδηγό Εξοικονόμησης Ενέργειας και επωφεληθείτε λαμβάνοντας προτάσεις εξοικονόμησης προσαρμοσμένες στα χαρακτηριστικά του κτιρίου σας και τις ανάγκες σας.